text: HK: Ikke kun for Billund Lufthavn
  14 juli 2015 kl. 17.18
  Aktionen mod Ryanair er vigtig for hele det danske samfund. Derfor opgiver fagbevægelsen ikke aktionen, selv om den koster arbejdspladser.
  Det siger Henny Fiskbæk fra HK Privat i Sønderjylland i et interview med TV SYD.
  - Det vil gå ud over hele det danske arbejdsmarked. Hvis vi indfrier Ryanairs krav, betyder det, at en arbejdsgiver kan sige, at han kommer fra Litauen, så det er litauiske løn og arbejdsvilkår.
  - Så vi vil jo åbne en ladeport. Det vil ikke gavne det danske samfund. Og slet ikke danske virksomheder. Tværtimod. De vil komme ud for konkurrenceforvridning.
  Henny Fiskbæk forklarer i interviewet med TV SYD, at fagbevægelsen ikke har siddet på hænderne i de tre år, Ryanair har haft base i Billund.
  - Vi skulle være sikre på, at vi kunne vinde en sag. Så vi har løftet hver en sten - og holdt masser af møder i EU og vurderet, om det vil holde i forhold til EU-retten.
  Interview med Henny Fiskbæk, HK Privat (Varighed 4:06)
  